క్రేగ్ యంగ్

క్రెయిగ్ అలెగ్జాండర్ యంగ్ (జననం 1990 ఏప్రిల్ 4) ఉత్తర ఐర్లాండ్‌కు చెందిన ఐరిష్ ప్రొఫెషనల్ క్రికెటర్. యంగ్ కుడిచేతి వాటం బ్యాట్స్‌మన్, కుడిచేతి మీడియం పేస్ బౌలింగ్ చేస్తాడు. 2013 మే 26 న యంగ్, ఐర్లాండ్ తరపున స్కాట్లాండ్‌తో జరిగిన మ్యాచ్‌లో ఫస్ట్-క్లాస్ రంగప్రవేశం చేశాడు. అతను 2014 సెప్టెంబర్లో స్కాట్లాండ్‌తో జరిగిన మ్యాచ్‌తో వన్డే ఇంటర్నేషనల్ లోకి అడుగుపెట్టాడు. 45 పరుగులకు 5 వికెట్లు పడగొట్టాడు. అతను 2015 జూన్ 18న స్కాట్లాండ్‌తో జరిగిన మ్యాచ్‌లో తన ట్వంటీ20 ఇంటర్నేషనల్ రంగప్రవేశం చేశాడు 

2018 డిసెంబరులో, 2019 సీజన్ కోసం క్రికెట్ ఐర్లాండ్ ద్వారా సెంట్రల్ కాంట్రాక్ట్ పొందిన పంతొమ్మిది మంది ఆటగాళ్లలో యంగ్ ఒకడు. 2020 జనవరిలో, క్రికెట్ ఐర్లాండ్ నుండి సెంట్రల్ కాంట్రాక్ట్ పొందిన పంతొమ్మిది మంది ఆటగాళ్లలో అతను ఒకడు. అన్ని కాంట్రాక్టులను పూర్తి-సమయ ప్రాతిపదికన ఇచ్చిన మొదటి సంవత్సరం అది.

 ప్రారంభ, దేశీయ కెరీర్ 
యంగ్, నార్త్ వెస్ట్ సీనియర్ లీగ్‌లో మీడియం పేస్ బౌలర్‌గా బ్రెడీ క్రికెట్ క్లబ్ తరపున ఆడాడు. 2010 ఐసిసి అండర్-19 క్రికెట్ ప్రపంచ కప్‌లో ఐర్లాండ్ జాతీయ అండర్-19 క్రికెట్ జట్టు తరపున ఆడి, తొమ్మిది వికెట్లు తీసిన తర్వాత, యంగ్‌కు 2010లో సస్సెక్స్ ఒక సంవత్సరం కాంట్రాక్ట్ ఇచ్చింది. గణనీయమైన ముద్ర వేయకుండా, వరుస గాయాలు అతనికి అడ్డుపడ్డాయి. సస్సెక్స్ తరపున తన క్రికెట్‌లో ఎక్కువ భాగం కౌంటీ రెండవ జట్టు కోసం ఆడాడు. అతను 2013 చివరలో స్కాట్లాండ్‌తో జరిగిన ఐసిసి ఇంటర్‌కాంటినెంటల్ కప్‌లో తన ఫస్ట్-క్లాస్ రంగప్రవేశం చేశాడు, ఐర్లాండ్ ఇన్నింగ్స్ విజయంలో మొదటి ఇన్నింగ్స్‌లో నాలుగు వికెట్లు, రెండవ ఇన్నింగ్స్‌లో రెండు వికెట్లు తీసుకున్నాడు.  తరువాతి సంవత్సరం ప్రారంభంలో, సస్సెక్స్ విడుదల చేసిన కొన్ని నెలల తర్వాత యంగ్, ఐర్లాండ్ తరపున "ఎ" కేటగిరీ ఆటగాడిగా ఒప్పందం కుదుర్చుకున్నాడు, ఇది అత్యున్నత స్థాయి ఒప్పందం, ఆ తర్వాత కొంతకాలం తర్వాత అతను జట్టుకు తొలి వన్డే ఆడాడు. అయితే అది పూర్తి స్థాయి అంతర్జాతీయ మ్యాచ్‌ కాదు. 

2019 జూలైలో, యూరో T20 స్లామ్ క్రికెట్ టోర్నమెంటు ప్రారంభ ఎడిషన్‌లో బెల్‌ఫాస్ట్ టైటాన్స్ తరపున ఆడటానికి యంగ్ ఎంపికయ్యాడు.   అయితే, మరుసటి నెలలో ఆ టోర్నమెంటు రద్దైంది.

 అంతర్జాతీయ కెరీర్ 
యంగ్ 2014 సెప్టెంబర్లో ఐర్లాండ్ తరపున తన వన్డే అంతర్జాతీయ రంగప్రవేశం చేసాడు. తొలి వన్డేలో ఐదు వికెట్లు తీసిన తొమ్మిదవ ఆటగాడిగా నిలిచాడు.  ఐర్లాండ్ తరపున వన్డేల్లో అదే అతని అత్యుత్తమ ప్రదర్శనగా మిగిలిపోయింది.  యునైటెడ్ అరబ్ ఎమిరేట్స్‌పై ఐర్లాండ్ 2015 ICC ఇంటర్ కాంటినెంటల్ కప్ విజయంలో, యంగ్ ఫస్ట్-క్లాస్ మ్యాచ్‌లో తన అత్యుత్తమ మ్యాచ్ గణాంకాలను నమోదు చేశాడు. మొదటి ఇన్నింగ్స్‌లో నాలుగు వికెట్లు, రెండవ ఇన్నింగ్స్‌లో మూడు వికెట్లు పడగొట్టాడు. జట్టుకు ఇది ఒక పెద్ద విజయం.

2018 మేలో, యంగ్‌ను పాకిస్తాన్‌తో జరిగిన మ్యాచ్ కోసం ఐర్లాండ్ టెస్ట్ జట్టులో చేర్చారు, కానీ అతను ఆడటానికి ఎంపిక కాలేదు. 2019 జూన్లో, స్కాట్లాండ్ A క్రికెట్ జట్టుతో జరిగిన హోమ్ సిరీస్ కోసం ఐర్లాండ్ వోల్వ్స్ జట్టులో అతనికి చోటు లభించింది. 2019 జూలైలో, లార్డ్స్‌లో ఇంగ్లాండ్‌తో జరిగిన ఏకైక మ్యాచ్ కోసం ఐర్లాండ్ టెస్ట్ జట్టులో అతనికి స్థానం లభించింది, కానీ అతను ఆడలేదు.

2019 సెప్టెంబర్లో, యునైటెడ్ అరబ్ ఎమిరేట్స్‌లో జరిగే 2019 ICC T20 ప్రపంచ కప్ క్వాలిఫైయర్ టోర్నమెంటు కోసం ఐర్లాండ్ జట్టులో యంగ్ చోటు దక్కించుకున్నాడు.  2020 జూలై 10న, ఇంగ్లాండ్ క్రికెట్ జట్టుతో జరిగే ODI సిరీస్ శిక్షణ కోసం ఇంగ్లాండ్‌ వెళ్లడానికి ఎంపికైన 21 మంది సభ్యుల ఐర్లాండ్ జట్టులో యంగ్ చోటు దక్కించుకున్నాడు.   2021 సెప్టెంబరులో, 2021 ICC పురుషుల T20 ప్రపంచ కప్ కోసం ఐర్లాండ్ తాత్కాలిక జట్టులో యంగ్ ఎంపికయ్యాడు.

 మూలాలు 

వర్గం:జీవిస్తున్న ప్రజలు
వర్గం:1990 జననాలు
వర్గం:ఐర్లాండ్ క్రికెట్ క్రీడాకారులు